וים הוף

וים הוף (Wim Hof; נולד ב-20 באפריל 1959 בסיטארד, מחוז לימבורג, הולנד) הוא הרפתקן ופעלולן הולנדי אשר נודע בכינוי "איש הקרח" בשל יכולתו לעמוד בפני קור עז. הוף מייחס את הישגיו לטכניקת הנשימה שפיתח המבוססת על מדיטציה טיבטית.

==הישגיו==
הוף מחזיק ביותר מעשרים שיאי עולם, ביניהם שיא עולם בשהייה באמבט קרח . הוא שבר את שיא העולם כשישב בגוש קרח במשך שעה, 13 דקות ו-48 שניות - שיא שנרשם בספר השיאים של גינס בשנת 2008.

בשנת 2007, הוא ניסה לטפס על הר האוורסט כשהוא לבוש במכנסיו הקצרים בלבד, ונכשל עקב פציעה בכף רגלו.

בשנת 2009 הוף השלים ריצת מרתון מלאה (42.195 קילומטרים) באזור חוג הקוטב בפינלנד, בטמפרטורות באזור 20- מעלות צלזיוס, שוב כשלגופו מכנסיים קצרים בלבד. הוא סיים את הריצה בחמש שעות ו-25 דקות, והאתגר תועד בכתבה ששודרה בערוץ 4 הבריטי.

בשנת 2010 שבר הוף פעם נוספת את שיא השהייה בקרח, כשעמד שקוע בין קוביות קרח במשך שעה ו-44 דקות בטוקיו, יפן. בשנת 2011 הוא שבר את השיא פעמיים נוספות, פעם אחת בעיר אינזל שבגרמניה בפברואר, ופעם שנייה בחודש נובמבר בניו יורק. השיא הנוכחי שקבע הוף לשהייה בקרח עומד על שעה, 52 דקות ו-42 שניות.

בחודש ספטמבר 2011 הוא רץ ריצת מרתון במדבר נמיב מבלי לשתות מים; הריצה הייתה תחת פיקוח של רופא מנמיביה.

ב-19 באפריל 2012 שודר פרק בכיכובו של הוף בתוכנית טלוויזיה אמריקאית העוסקת בחקירת האמת מאחורי סיפורים וטענות שונות. הוף נבחן כנגד עובד של התוכנית בשם אוסטין - שניהם התיישבו בתוך אמבטיות קרח. אוסטין ישב באמבט במשך כעשרים דקות וחום גופו צנח ב-8 מעלות. כאשר הוף יצא מן האמבט, הצלמים נעזרו במצלמת חום שהראתה שחום גופו עמד על כ-40 מעלות. חום גופו של הוף וכן קצב לבו נשארו יציבים במשך עשרים הדקות.

עטיפת הספר Becoming the iceman

==שיטת וים הוף==
הוף הסביר את היכולת שלו לספוג ולשאת עומסי קור בכך שהוא מסוגל "להפעיל את התרמוסטט הפנימי שלו" באמצעות כוח המחשבה.

מחקר שפורסם בכתב העת PNAS טען שקבוצה של מתאמנים הצליחה להעלות את קצב הלב, רמת האדרנלין, ורמת האלקליות בדמם על ידי תרגול תרגילי נשימה בשיטת וים הוף. מטא-אנליזה משנת 2024 מצאה עדויות לכך שהשיטה יכולה לסייע בהפחתת דלקת דרך הגברת רמות האדרנלין. התוצאות ביחס לביצועי ספורט ומדדי נשימה היו מעורבות.<ref></ref>

בחודש נובמבר 2011 הוף ותלמידו, ג'סטין רוזלס, הוציאו לאור ספר בשם "להפוך לאיש הקרח" (Becoming the iceman), אשר מתאר את אימוניהם על מנת לשפר את עמידותם בפני תנאי חום וקור קיצוניים.

==חיים אישיים==
הוף נולד בעיירה ההולנדית סיטארד שמרוחקת 2 קילומטרים מהגבול עם גרמניה, ו-7 קילומטרים מהגבול עם בלגיה. להוף שישה אחים ושתי אחיות (ביניהם אח תאום). 

אשתו הראשונה אובחנה עם סכיזופרניה, והתאבדה ב-1995. כך נותר לבדו לגדל את ארבעת ילדיהם, והוא סיפר כי יציאה לטבע, בילוי בנהרות ובאגמים הקלו על התמודדותו עם המצב. כך גילה את מסוגלותו להיחשף לקור, ואת ההשפעות המיטיבות של הפרקטיקה.

בשנת 2003 נולד להוף ילד נוסף מנישואיו הנוכחיים.

== קישורים חיצוניים ==

* 

* [http://www.icemanwimhof.com/en-home אתר על שיטתו של וים הוף]
* [https://www.medportal.co.il/%D7%A0%D7%95%D7%A9%D7%9E%D7%99%D7%9D-%D7%91%D7%A8%D7%99%D7%90-%D7%97%D7%99%D7%99%D7%9D-%D7%99%D7%95%D7%AA%D7%A8-5-%D7%98%D7%9B%D7%A0%D7%99%D7%A7%D7%95%D7%AA-%D7%A0%D7%A9%D7%99%D7%9E%D7%94-%D7%A9/ 5 טכניקות נשימה שכדאי להכיר]
* [http://www.highexistence.com/the-wim-hof-method-revealed-how-to-consciously-control-your-immune-system/ כתבה על וים הוף] באתר highexistence
* [http://www.dailymail.co.uk/news/article-2655008/Dutch-father-five-dubbed-Iceman-turn-thermostat-using-mind-sets-world-record-climbing-Everest-just-shorts.html ריאיון עם וים הוף] באתר הדיילי מייל
* 

== הערות שוליים ==

קטגוריה:שיאני גינס
קטגוריה:הולנדים
קטגוריה:הולנדים שנולדו ב-1959